Litosomini

Litsosomini er en gruppe av biller i overfamilien snutebiller (Curculionoidea). 


== Utseende ==
Middelsstore snutebiller. Kroppsformen er vanligvis avlang og mer eller mindre sylindrisk, og de har en lang, krum snute som er rund i tverrsnitt. Grunnfargen er vanligvis mørkebrun eller svart, men de har ofte rødlige eller hvite tegninger. Hodet er forholdsvis lite med store fasettøyne. Hos noen arter møtes fasettøynene på undersiden av hodet. I midten er hodet trukket ut til en lang snute. Antennene sitter festet på sidene av snuten. Disse består av et langt indre ledd, en midtre svøpe (funiculus) på 4-6 ledd, og en ytre, tre-leddet kølle. Antennene er knebøyde mellom det første leddet og svøpen. Brystskjoldet (pronotum) er forholdsvis stort, omtrent så langt som bredt, med rundede sider. Det er gjerne kraftig punktert, men mangler tydelige groper eller furer. Dekkvingene er gjerne omtrent så brede som brystskjoldet, avlange og parallellsidige, ofte med tydelige punktrekker. Beina er forholdsvis kraftige og middels lange, forbeina kan være sterkt forlengede. Lårene kan ha en tann på undersiden. Føttene er fem-leddete, det fjerde leddet varierer i størrelse fra ganske stort og tydelig til meget lite og nesten usynlig. Det tredje leddet er tolappet.


== Levevis ==
De fleste av artene lever i tropene på enfrøbladete planter, særlig på palmer (Arecaceae), arter i ananasfamilien (Bromeliacaceae) og orkidéer (Orchidaceae), også på gress (Poaceae) og halvgress (Juncaceae). Larvene minerer vanligvis inne i stengler og skudd. Det finnes også noen arter som ser ut til å være knyttet til død ved, og noen (i slekten Sitophilus) lever på lagrede matvarer. Ursnutebillene er mest tallrike i lavlands-regnskoger i tropene.


== Skadedyr ==
Noen av ursnutebillene er betydelige skadegjørere. Artene i slekten Sitophilus lever på korn, frø og andre lagrede matvarer. Kornsnutebillen (Sitophilus granarius) gjør særlig mye skade på lagret korn. Denne billen er 3 –5 mm lang og brun. Hver hunn kan legge 150-200 egg. Hun gnager et hull i et korn, legger et egg der og forsegler hullet. Larven utvikler seg inne i kornet og huler det etter hvert helt ut slik at bare skallet blir igjen. Kornsnutebillen er avhengig av relativt høye temperaturer og høy luftfuktighet – fuktighetsinnholdet i kornet må være minst 10 % og luftfuktigheten minst 50 %. Billene kan gå gjennom flere generasjoner på et år. Som de fleste andre skadedyr på lagrede matvarer stammer artene i slekten Sitophilus fra varme områder, men er i dag spredt over det meste av verden. De kan ikke overleve utendørs i Norge. Sitophilus oryzae er også funnet innendørs i Norge, men har ikke etablert permanente kolonier her. En tredje art, Sitophilus linearis, angriper belger og frø av tamarind i tropiske områder. 


== Systematisk inndeling ==

Ordenen biller, Coleoptera Linnaeus, 1758
Underordenen Polyphaga Emery, 1886
Gruppen (infraorden) Cucujiformia Lameere, 1938
Overfamilien snutebiller, Curculionoidea Latreille, 1802
Familien ursnutebiller, Dryophthoridae Schönherr, 1825 (ev. underfamilie av snutebiller Curculionidae)
Underfamilien kornsnutebiller, Rhynchophorinae Schönherr, [1833]
Stammen Litosomini Lacordaire, 1866
Slekten Anogelia Heller, 1926 - én art
Slekten Autonopis Pascoe, 1874 - 5 arter
Slekten Brenthidogenia Heller, 1926 - én art
Slekten Calandrotopus Faust, 1899 - én art
Slekten Catapyges Schönherr, 1838 - én art
Slekten Crepidotus Schönherr, 1838 - 2 arter
Slekten Daisya Anderson, 2003 - 3 arter
Slekten Dichthorrhinus Waterhouse, 1878 - 4 arter
Slekten Dyspnoetus Faust, 1894 - 3 arter
Slekten Eugnoristus Schönherr, 1838 - 9 arter
Slekten Fursovia Alonso-Zarasaga & Lyal, 1999 - én art
Slekten Ganae Pascoe, 1885 - 2 arter
Slekten Gypsophorus Marshall, 1928 - én art
Slekten Laocalandra Heller, 1926 - 2 arter
Slekten Laodaria Heller, 1926 - én art
Slekten Laogenia Pascoe, 1874 - 11 arter
Slekten Laostates Heller, 1926 - én art
Slekten Melchus Lacordaire, 1866 - 7 arter
Slekten Microspathe Faust, 1899 - én art
Slekten Myocalandra Faust, 1894 - 9 arter
Slekten Neocalandra Faust, 1899 - 3 arter
Slekten Neophrynoides O'Brien & Wibmer, 1982 - én art
Slekten Oliabus Fairmaire, 1903 - én art
Slekten Paramorphorrhinus Günther, 1943 - én art
Slekten Periphemus Pascoe, 1874 - 11 arter
Slekten Sitophilus Schönherr, 1838 - 57 arter
Kornsnutebille, Sitophilus granarius (Linnaeus, 1758)
Rissnutebille, Sitophilus oryzae (Linnaeus, 1767)
maissnutebille Sitophilus zeamais Motschulsky, 1855
Sitophilus linearis (Herbst, 1797)
Slekten Symmorphorhinus Faust, 1895 - 3 arter
Slekten Tatiotimus Heller, 1926 - én art
Slekten Toxorhinus Lacordaire, 1866 - én art
Slekten Tryphetus Faust, 1895 - 3 arter
Slekten †Calandrites Scudder, 1893
Slekten †Hipporhinops Cockerell, 1926


== Referanser ==


== Eksterne lenker ==
(no) Litosomini hos Artsdatabanken 
(en) Litosomini hos Fauna Europaea 
(en) Litosomini hos Fossilworks 
(en) Kategori:Litosomini – bilder, video eller lyd på Wikimedia Commons 
Litosomini – detaljert informasjon på Wikispecies